钦定古今图书集成/明伦汇编/家范典/第024卷
## 钦定古今图书集成/明伦汇编/家范典/第024卷

| 钦定古今图书集成 明伦汇编 第二十四卷 |

| |

钦定古今图书集成明伦汇编家范典

第二十四卷目录

父子部纪事七

家范典第二十四卷

玉泉子裴勋，质貌幺么，而性尢率易。尝与父坦会饮，
坦令飞盏，每属其人，辄目诸状。坦付勋曰：“矮人饶舌，
破车饶楔，裴勋十分。”勋饮讫而复盏曰：“蝙蝠不自见，
笑他梁上燕。”十一郎十分，坦第十一也。坦怒笞之。又
慈恩寺连接曲江，京辇胜景，每岁新得第者，毕列姓
名于此。勋尝与亲属游，见其父及家榜率多物故，谓
人曰：“此皆鬼录也。”其轻薄如此。

《隋唐嘉话》：许高阳敬宗奏流其子昂于岭南。及敬宗
死，博士袁思古议谥曰谬。昂子彦伯于众中将击之，
袁曰：“今为贤尊报仇，何为反怒？”彦伯惭而止。

褚遂良其父亮尚在，乃别开门。敕尝有以赐遂良，使
者由正门而入。亮出曰：“渠自有门。”

《明皇杂录》：明皇幸蜀，传位贾至，撰册进稿。上曰：“昔先
帝诰命，乃父为之，今兹辞命，乃出尔手。两朝盛典，出
卿父子，真可谓继美矣。”至顿首流涕。

《小学外篇》：“柳公绰居外藩，其子每入境，郡邑未尝知。
既至，每出入，常于戟门外下马，呼幕宾为丈，皆许纳
拜，未尝笑语款洽。”

《杜阳杂编》：鱼朝恩专权使气，公卿不敢仰视。宰臣或
决政事不预谋者，则眦睚曰：“天下之事，岂不由我乎？”
于是上恶之。而朝恩幼子曰令徽，年十四五，始给事
于内殿。上以朝恩故，遂特赐绿焉。未浃旬月，同列黄
门位居令徽上者，因叙立于殿前，恐其后至，遂争路
以进。无何，误触令徽臂，乃驰归告朝恩以班次居下，
为同列所欺，朝恩怒，翌日于上前奏曰：“臣幼男令徽，
位处众僚之下，愿陛下特赐金章，以超其等。”上未及
语，而朝恩已令所司捧紫衣而至，令徽即谢于殿前。
上虽知不可，强谓朝恩曰：“卿儿著章服，大宜称也。”鱼
氏在朝，动无畏惮。他皆仿此。其同列黄门，寻遭斥逐
于岭表。及朝恩被诛，天下无不快焉。

上宽厚之德出于天然，为儿时，常为元宗器之。每坐
于玉案前，熟视上貌，谓武惠妃曰：“此儿甚有异相，他
日亦是吾家一有福天子也。”因命取上清珠，以绛纱
裹之，系于颈上。上清珠，即开元初罽宾国所贡，其珠
光明洁白，可照一室，视之，则出仙人玉女、云鹤绛节
之象，摇动于其中。及上即位，宝库中往往有神光异
气，掌库者具以事告。上曰：“岂非《上清珠》耶？”遂令出之，
绛纱犹在，乃泫然流涕，遍示群臣曰：“此我为儿时明
皇所赐也。”遂令贮之于翠玉函，置之于卧内。忽有水
旱兵革之灾，上每虔祝之，无不应验。

《资暇录》：贞元初，穆宁为和州刺史，其子御史中丞赞
给事中质及员赏，宁命诸子直馔，稍不如意则杖之。
诸子将至直日，必探求珍异，罗于尊俎，然而未尝免
笞叱。给事直馔，鼎前有熊白及鹿修，忽曰：“白肥而修
瘠，相滋其宜乎？”即以白裹修，和之而进。宁果再饱饭
讫，曰：“谁直，可与杖俱来。”于是罚如常数。将拜杖，遽命
前曰：“如此味，奚进之晚邪？”

《卓异记》：“父子皆自扬州再入为相，李吉甫子德裕。”按
国朝继世为相者数子，惟吉甫、德裕皆自扬州节度
再入为相，则无其匹。况吉甫以忠明博达事宪宗，德
裕以清直无党事武宗。今上践祚，起而用之，与苏瓌
父子相望为优劣。兄颋不再相，再相者则德裕之盛
为难及也。

《摭言》：杨汝士尚书镇东川，其子知温及第。开宴，汝士
命营妓人与红绫一匹。诗曰：“郎君得意及青春，蜀国
将军又不贫。一曲高歌红一匹，两头娘子拜夫人。”
杜甫醉后厉声问严武曰：“公是严挺之子？”武色变曰：
“仆乃杜审言儿。”

《朝野佥载》：尚书右丞陆馀庆转洛州长史，其子嘲之
曰：“陆馀庆，笔头无力觜头硬，一朝受词诏，十日判不
竟。”送案褥下，馀庆得而读之曰：“必是那狗！”遂鞭之。
《因话录》：肃宗在春宫，尝与诸王从元宗诣太清宫，有
龙见于殿之东梁。元宗目之，顾问诸王有所见乎，皆
曰：无之。问太子，太子俛而未对。上问头在何处，曰：“在
东。”上抚之曰：“真我儿也。”

安禄山入觐，肃宗屡言其不臣之状，元宗无言。一日
召太子诸王击球，太子潜欲以鞍马伤之，密谓太子
曰：“吾非不疑，但此胡无尾，汝姑置之。”

沈吏部传师，性不流不矫，待物以和。观察三方，皆脂

时名，又以报施不妄。公先君礼部员外郎既济，撰《建
中实录》，体裁精简，虽宋朝范、裴亦不能过，自此之后，
无有比者。继世为史官，及出镇湖南、江西，奉诏在镇
修《宪宗实录》，当时荣之。

元宗问黄翻绰：“是勿儿得人怜？”对曰：“自家儿得人怜。”
时杨贵妃宠极中宫，号禄山为子，肃宗在春宫，常危
惧。上闻翻、绰言，俛首久之。〈注〉“是勿儿”，犹言何儿。
文宗欲以韦宣州温为翰林学士，韦以先父遗命恳
辞。上后谓次对官曰：“韦温，朕每欲用之，皆辞诉，又安
用韦温？”声色俱厉。户部崔侍郎蠡进曰：“韦温禀其父
遗命耳。”上曰：“温父不令其子在翰林，是乱命也，岂谓
之理乎？”崔曰：“凡人子能遵理命，已是至孝，况能禀乱
命而不改者？此则尤可嘉之，陛下不可怪也。”上曰“然。”
乃止。

汾阳王在河中，禁无故走马，犯者死。南阳夫人乳母
之子抵禁，都虞候杖杀，诸子泣告于王，言虞候纵横
之状，王叱而遣之。明日，对宾僚吁叹者数四，众皆不
晓。徐问之，王曰：“某之诸子皆奴才也。”遂告以故，曰：“伊
不赏父之都虞候，而惜母之阿你儿，非奴才而何？”
《虎荟》许坦十岁随父入山采药，父为虎所噬，即号叫，
以杖击之，虎走，父得全。唐太宗闻之，谓侍臣曰：“坦虽
幼童，能致命救亲，至孝可嘉。”授文林郎，赐帛五十匹。
《避暑漫抄》：安禄山败，史思明继逆，至东都，遇樱桃熟，
其子在河北，欲寄遗之，因作诗同去。诗曰：“樱桃一笼
子，半赤半已黄。一半与怀王，一半与周至。”诗成，皆赞
美之曰：“明公此诗大佳，若能言一半周”至，一半怀王
即与“黄”字，声势稍稳。思明大怒曰：“我儿岂可居周至
之下？”周即其傅也。

《童子通神录》：姜澄十岁时，父苦无纸，澄乃烧糠协竹
为之，以供父。澄小名洪儿，乡人号“洪儿纸。”

《浣花旅地记》：杜甫寓蜀，每蚕熟，即与儿躬行而乞曰：
“如或相悯，惠我一丝两丝。”

《文览》：杜甫子宗武，以诗示阮兵曹，兵曹答以石斧一
具，随使并诗还之。宗武曰：“斧，父斤也，兵曹使我呈父，
加斤削也。”俄而阮闻之曰：“误矣，欲子斫断其手。此手
若存，天下诗名又在杜家矣。”

《晋公遗语》：“李辅国葬父碑石，用豆屑一千团，磨莹如
紫玉，碑字四面镌葵花三百朵。”

《松窗杂录》：唐中宗尝召宰相苏瓌、李峤子进见，二子
皆童年。上近抚于赭袍前，赐与甚厚，语二子曰：“尔自
忆所通书可奏者，为吾言之。”颋应曰：“木从绳则直，后
从谏则圣。”峤子曰：“斮朝涉之胫，剖贤人之心。”上曰：“苏
瓌有子，李峤无儿。”
事词类奇。韦康字元将，代父瑞为荆州刺史。父出止
传舍。康入官，时人荣之。

《国史补》：“元和末，有敕申明父子兄弟无同省之嫌。自
是杨于陵任尚书，其子嗣复历郎署，兄弟分曹者亦
数家。”

顺宗风噤不言，太子未立，牛美人有异志。上召学士
郑𬘡于小殿，令草《立储诏》。𬘡搦管不请，而书“立嫡以
长”四字，跪而上呈，帝深然之，乃定。

衢州余氏子，名长安。父、叔二人为同郡方全所杀。长
安八岁自誓，十七乃复仇，大理断死。刺史元锡奏言：
“臣伏见余氏一家遭横祸死者实二平人，蒙显戮者
乃一孝子。”又引《公羊传》“父不受诛，子得仇”之义，请下
百僚集议其可否，词甚哀切。时裴中书垍当国，李刑
部鄘司刑，事竟不行。有老儒薛伯高遗锡书曰：“大司”
寇是俗吏，执政柄，乃小生余氏之子，宜其死矣。
《嘉话录》：杜相鸿渐之父名鹏举，父子而似兄弟之名，
盖有由也。鹏举父尝有所之，见一大碑，云：是宰相碑。
已作者金填其字，未作者刊名于上。杜问曰：“有杜家
儿否？”曰：“有。任自看之，记得姓下是鸟，偏旁曳脚，而忘
其字。乃名鹏举，而谓之曰：‘汝不为相，即世世名鸟旁’”
而曳脚也。“鹏举生鸿渐”，而名字亦前定矣。况其官与
寿乎？

《传信记》：苏瓌初未知颋常处，颋于马厩中与佣仆杂
作。一日有客诣瓌，候于厅所，颋拥篲趋庭，遗坠文书，
客取视之，乃咏《昆仑奴》诗也。其词曰：“指头十挺墨，耳
朵两张起。”客心异之，而瓌出与客淹留，客笑语之馀，
因咏其诗，并言形貌，问何人，非足下宗族庶孽耶？若
加礼收举，必苏氏之令子也。瓌自是稍稍亲之。适有
人献瓌兔，悬于廊庑间，瓌乃召颋咏之，立呈诗曰：“兔
子死阑殚，持来挂竹竿。试将明镜照，何异月中看。”瓌
大惊奇，骤加礼敬。颋由是学问日新，文章盖代。及上
平内难，一夕间制诏络绎，无非颋出，代称小许公也。
《全唐诗话》：杨敬之字茂孝，文宗命为祭酒，兼太常少
卿。是日二子戎、载登科，时号“杨家三喜。”

《东观奏记》。上延英听政，问宰臣，白敏中曰：“宪宗迁座
景陵龙輴，行次忽值风雨，六宫百官尽避去，惟有一
山陵使胡而长，攀灵驾不动。其人姓氏为谁？为我言之。”敏中奏：“景陵山陵使令狐楚。”上曰：“有儿否？”敏中奏：
“长子绪见任随州刺史。”上曰：“可任宰相否？”敏中曰：“绪
小患风痹，不任大用。次子绹见任湖州刺史，有台辅”
之器，上曰：“追来。”翌日，授考功郎中、知制诰。到阙，召充
翰林学士。间岁，遂立为相，时人感叹。敏中亮直，无隐
不掩人于上。

上因读《元和实录》，见故江西观察使韦丹政事卓异，
问宰臣孰为丹后？宰臣周墀奏：“臣近任江西观察使，
见丹行事，馀风遗爱，至今在人。其子宙见任河阳观
察判官。”上曰：“速与好官。”持宪者闻之，奏为侍御史。
《鸡肋》：唐张文瓘，高宗时为侍中，四子皆至三品，人谓
之万石张家。

《柳氏旧闻》：肃宗为太子，常侍膳，尚食置熟俎，有羊臂
臑，上顾使太子割。肃宗既割，馀污漫在手，以饼洁之，
上熟视不怿，肃宗徐举馀饼啖之，上甚悦，谓太子曰：
“福当如此爱惜。”

《容斋三笔》：唐杨涉为人和厚恭谨，哀帝时，自吏部侍
郎拜相，时朱全忠擅国，涉闻当为相，与家人相泣，谓
其子凝式曰：“此吾家之不幸也，必为汝累。”二年，全忠
篡逆，涉为押传国宝使，凝式曰：“大人为唐宰相，而国
家至此，不可谓之无过，况手持天子玺绶与人，虽保
富贵，奈千载何？盍辞之。”涉大骇曰：“汝灭吾族。”神色为
之不宁者数日。凝式病，其父失节，托于心疾。历五代
十二君，佯狂不仕。

《五代史唐本纪》：存勗，克用长子也。初，克用破孟方立
于邢州，还军上党，置酒三垂冈，伶人奏《百年歌》，至于
衰老之际，声辞甚悲，坐上皆凄怆。时存勗在侧，方五
岁，克用慨然捋须，指而笑曰：“吾行老矣，此奇儿也！后
二十年，其能代我战于此乎？”

《张策传》：策父同为唐容管经略使。策少聪悟好学，通
章句。父同居洛阳敦化里，浚井得古鼎，铭曰：魏黄初
元年春二月，匠吉千同以为奇。策时年十三，居同侧，
启曰：“汉建安二十五年，曹公薨，改元延康。是岁十月，
文帝受禅，又改黄初，是黄初元年无二月也，铭何谬
邪？”同大惊异之。

《王延传》：“延字世美，权知贡举。吏部尚书卢文纪与故
相崔协有隙，是时协子颀方举进士，文纪谓延曰：‘吾
尝誉子于朝，贡举选士，当求实效，无以虚名取人。昔
有越人善泅，生子方睟，其母浮之水上。人怪而问之，
则曰：‘其父善泅，子必能之。若是可乎’？延退而笑曰：‘卢
公之言为崔协也，恨其父遂及其子邪’。明年选颀甲’”
科，人皆称其公。

《赵犫传》：犫其先青州人，幼与群儿戏道中，部分行伍，
指顾如将帅，虽诸大儿皆听其节度。其父叔文见之，
惊曰：“大吾门者，此儿也。”

《刘赞传》：赞魏州人也。父玭为县令。赞始就学，衣以青
布衫，襦每食则玭自肉食，而别以蔬食食赞于床下，
谓之曰：“肉食，君之禄也。尔欲之，则勤学问以干禄，吾
肉非尔之食也。”由是赞益力学。

《苏逢吉传》：“逢吉，长安人也。汉高祖镇河东，父悦为高
祖从事，逢吉常代悦作奏记，悦乃言之高祖。高祖召
见逢吉精神爽秀，怜之，乃以为节度判官。”

《石昂传》：昂父好学，平生不喜佛说。父死，昂于柩前诵
《尚书》，曰：“此吾先人之所欲闻也。”禁其家不可以佛事
污吾先人。

《李周传》：周字通理，父矩，遭世乱不仕，尝谓周曰：“邯郸
用武之地，今世道未平，汝当从军旅以兴吾门。”周年
十六，为内丘捕贼将，以勇闻。

《崔棁传》：“棁字子文，性至孝。其父涿病，不肯服药，曰：‘死
生有命，何用药为。棁屡进医药不纳。每宾客问疾者，
棁辄拜迎门外，涕泣而告之。涿终不服药而卒。棁居
丧哀毁’。”

《周世宗家人传》：“周太祖圣穆皇后柴氏无子，养后兄
守礼之子以为子，是为世宗。守礼字克让，以后族拜
银青光禄大夫、检校吏部尚书，兼御史大夫。世宗即
位，加金紫光禄大夫，检校司空、光禄卿致仕，居于洛
阳。终世宗之世，未尝至京师，而左右亦莫敢言，第以
元舅礼之。而守礼亦颇恣横，尝杀人于市。有司以闻”，
世宗不问。是时，王溥、汪晏、王彦超、韩令坤等同时将
相，皆有父在洛阳，与守礼朝夕往来，惟意所为，洛阳
人多畏避之，号“十阿父。”守礼卒，年七十二。

《梁博王友文传》：“友文字德明，本姓康，名勤。幼美风姿，
好学善谈论，颇能为诗，太祖养以为子。太祖领四镇，
以友文为度支盐铁制置使。太祖用兵四方，友文征
赋聚敛，以供军费。太祖即位，以故所领宣武、宣义、天
平、护国四镇征赋，置建昌宫总之，以友文为使，封博
王。太祖幸西都，友文留守东京。庶人友珪者，太祖初”
镇宣武，略地宋、亳间，与逆旅妇人野合而生也。长而
辩黠多智博。王友文多材艺，太祖爱之，而年又长。太
祖即位，嫡嗣未立，心尝属友文。太祖自张皇后崩，无
继室，诸子在镇，皆邀其妇入侍。友文妻王氏有色，尤宠之。太祖病久，王氏与友珪妻张氏尝专房侍疾。太
祖病少间，谓王氏曰：“吾知终不起汝之东都，召友文
来，吾与之诀。”盖心欲以后事属之，乃谓敬翔曰：“友珪
可与一郡，趣使之任。”乃以友珪为莱州刺史。太祖素
刚暴，既病而喜怒难测，是时左降者必有后命，友珪
大惧，其妻张氏曰：“官家以传国宝与王氏，使如东都
召友文，君今受祸矣。”夫妇相对而泣。左右劝友珪曰：
“事急计生，何不早自为图！”友珪乃易服微行入左龙
虎军，见统军韩勍计事。勍夜以牙兵五百随友珪，杂
控鹤卫士而入。夜三鼓，斩关入万春门，至寝中，侍疾
者皆走。太祖惶骇，起呼曰：“我疑此贼久矣，恨不早杀
之，逆贼忍杀父乎！”友珪亲吏冯廷谔以剑犯太祖，太
祖旋柱而走，剑击柱者三。太祖惫仆于床，廷谔以剑
中之，洞其腹，肠胃皆流。友珪以裀褥裹之，瘗之寝中，
秘丧四日，乃出府库，大赉群臣及诸军。遣受旨丁昭
浦矫诏驰至东都，杀友文。又下诏曰：“朕艰难创业，逾
三十年，托于人上，忽焉六载，中外协力，期于小康。岂
意友文阴畜异图，将行大逆。昨二日夜甲士突入大
内，赖郢王友珪忠孝，领兵剿戮，保全朕躬。然而疾恙
震惊，弥所危殆，友珪克平凶逆，厥功靡伦，宜委权主
军国，然后发丧。”乾化二年六月既望，友珪于柩前即
皇帝位，拜韩勍忠武军节度使，以末帝为汴州留后，
河中朱友谦为中书令。不受命，而怀州龙骧军三千
劫其将刘重霸，据怀州，自言讨贼。三年正月，友珪祀
天于洛阳南郊，改元曰凤历。太祖外孙袁象先与驸
马都尉赵岩等谋与末帝讨贼。二月，象先以禁兵入
宫，友珪与妻张氏趋北垣楼下，将逾城以走，不果，使
冯廷谔进刃其妻及己，廷谔亦自杀。末帝即位，复友
文官爵，废友珪为庶人。

《刘守光传》：“守光父仁恭，有爱妾罗氏，守光烝之，仁恭
怒，笞守光逐之。梁开平元年，遣李思安攻仁恭。仁恭
在大安山，守光自外将兵以入，击走思安，乃自称卢
龙节度使。遣李小喜、元行钦以兵攻大安山，执仁恭
而幽之。其兄守文闻父且囚，即率兵讨守光，至于卢
台，为守光所败。”

《王师范传》：梁太祖遣朱友宁攻师范，友宁战死，师范
降，太祖待以客礼，居于洛阳。太祖诸子已封王，宴于
宫中。友宁妻泣谓太祖曰：“陛下化家为国，诸子人人
皆得封，而妾夫独以战死，奈何仇人犹在朝廷？”太祖
奋然戟手曰：“吾亦几忘此贼！”乃遣人就洛阳族灭之。
《东汉世家刘旻传》：旻，汉高祖母弟也，初名崇。周太祖
起，魏隐帝遇弑，旻乃谋举兵。周太祖之自魏入也，反
状已白，而汉大臣不即推尊之，故未敢即立，乃白汉
太后立旻子赟为汉嗣，遣宰相冯道迎赟于徐州。当
是时，人皆知太祖之非实意也，旻独喜曰：“吾儿为帝
矣，何患？”乃罢兵，遣人至京师。周太祖少贱，黥其颈上
为飞雀，世谓之郭雀儿。太祖见旻使者，具道所以立
赟之意，因自指其颈以示使者曰：“自古岂有雕青天
子，幸公无以我为疑。”旻喜，益信以为然。太原少尹李
骧曰：“郭公举兵犯顺，其势不能为汉臣，必不为刘氏
立后。”因劝旻以兵下太行，控孟津以俟变，庶几赟得
立，赟立而罢兵可也。旻大骂曰：“骧腐儒，欲离间我父
子。”命左右牵出斩之。骧临刑叹曰：“吾为愚人画计，死
诚宜矣。然吾妻病，不可独存，愿与之俱死。”旻闻之，即
并戮其妻子于市，以其事白汉，以明无他。已而周太
祖果代汉降，封赟湘阴公。旻遣牙将李訾奉书周太
祖，求赟归太原，而赟已死。旻即恸哭，为李骧立祠，岁
时祀之。乃以周广顺元年正月戊寅即皇帝位于太
原。

《南汉世家》《刘玢传》：“玢初名洪度，封秦王。䶮子耀枢、龟
图，皆早死。玢次当立，䶮病卧寝中，召右仆射王翻与
语，呼洪度、洪熙小字曰：‘寿隽虽长，然皆不足任吾事，
惟洪昌类我，吾欲立之，奈何？吾子孙不肖，后世如鼠
入牛角，势当渐小尔’。”因泣下。歔、欷、翻为䶮谋，出洪度
以邕州，洪熙容州，然后立洪昌为太子。议已定，崇文
使萧益入问疾䶮以告之，益谏曰：“少者得立，长者争
之，祸始此矣。”由是洪度卒得立。

《楚世家》《马希声传》：“希声字若讷，殷次子也。殷薨，希声
立。希声尝闻梁太祖好食鸡，慕之，乃日烹五十鸡以
供膳。葬殷上潢，希声不入泣，顿食鸡肉数器而起。其
礼部侍郎潘起讥之曰：‘昔阮籍居丧而食蒸豚，世岂
乏贤邪’？”

《吴越世家》《钱镠传》：“镠子元瓘，字明宝，少为质于田𫖳。
𫖳叛于吴，杨行密会越兵攻之。𫖳每战败归，即欲杀
元瓘，𫖳母常蔽护之。后𫖳将出，语左右曰：‘今日不胜，
必斩钱郎’。是日𫖳战死，元瓘得归。镠卧病，召诸大将
告之曰：‘吾子皆愚懦，不足任后事。吾死，公等自择之’。
诸将泣下，皆曰：‘元瓘从王征伐，最有功，诸子莫及，请
立之’。”镠乃出筦钥数箧，召元瓘与之曰：“诸将许尔矣。”
镠卒，元瓘立，袭封吴越国王，玉册金印皆如镠故事。
《南唐书皇甫继勋传》：继勋，江州节度使晖之子，少以父荫为军校，常从晖军中。滁州之役，晖力战甚急，继
勋欲遁，晖操戈击之弗及，遂逸。以晖死事故，恩泽优
渥，累迁池、饶二州刺史。

《庆王茂传》：茂，元宗第二子。甫数岁，容貌秀澈，有成人
风。时有木平和尚者，言人祸福寿夭辄验。元宗以茂
见之曰：“其馀不足问，所欲知者寿数尔。”木平为书九
十一字，后至十九岁卒。

《刘仁赡传》：“仁赡出镇寿州，周世宗围之，屡请出战，景
达不许，由是愤惋成疾。子崇谏幸其父病，谋与诸将
出降，仁赡立命斩之。”

《周本传》：本性纯朴，技艺无能者，惟军旅之事则如夙
习。烈祖将受禅，徐玠、周宗等以本及李德诚皆位望
隆重，故讽之以为推戴之首。本以昏耄，仍不知时变，
皆少子祚左右其事。时吴宗室临川王濛废处沥阳，
闻将授终，乃杀监守者，与亲信二骑趋诣本。本将见
之，祚固执不可，本怒曰：“我家郎君也，何不使我一见。”
祚闭中门拒之。濛被杀，吴室遂移本，随众至建康劝
进，由是愧恨，数月而卒。

《彭利用传》：利用性朴鄙，颇拘古礼，虽燕居，常拱手正
坐，对家人稚子言，必据书史断章破句，以代常谈，俗
谓之“掉书袋。”利用丧父，客吊之曰：“贤尊窀？”不胜哀
悼。利用对曰：“家君不幸短命，诸子糊口四方，归见相
如之壁，空馀仲堪之棺，实可痛心疾首，不寒而栗。苟
泣血三年，不可再见。”遂大恸。客复勉之曰：“自宽哀戚，
冀阕丧制。”利用又曰：“自古毁不灭性，杖而后起。卜其
宅兆而安措之。虽则君子有终，然而孝子不匮，三年
不改，何日忘之！”又大歔欷，吊者于是失笑。

《陈诲传》：“诲，建安人也。始生数月，足劲能履。其父异之，
因小字阿铁。及长，趫捷有勇，又呼为陈铁。”

《北梦琐言》：礼部尚书崔贻孙年过八十，求进不休，囊
橐之资，素有贮积，性好干人，喜得小惠。左降之后，二
子争财，旨甘医药，咸不供侍。书责其子曰：“生有明君
真宰，死有天曹地府，无为老朽，岂放尔耶！”为缙绅之
笑端。

姜志，许昌人。自小乱离，失其父。尔后志仕蜀，至武信
军节度使。先是，厩中圉人姜春者，事之多年，频罹鞭
扑。一旦告老于国夫人，请免马厩之役，而丐食于道
路。夫人愍之，诘其乡贯姻亲，兼云“有一子，随军入川，
莫知存亡。”其小字、身上记验，一一述之，果志之父也。
洎父子相认，悲号殒绝。志乃授父杖，俾笞其背，以偿
昔日所误之事。举国嗟叹之。此事川蜀皆知。

《南唐近事》：邓亚文，高安乡野之人也。烈祖时自尚书
郎拜青阳令，升厅就案而食，自谓尊显弥极。还语儿
子軰云：“当思为学，自致烟霄，吾为百里之长。声鼓吃
饭，脑后接笔，此吾稽古之力也。”

《辽史章肃皇帝传》：“帝小字李胡，一名洪古，字奚隐，太
祖第三子，母淳钦皇后萧氏。少勇悍多力，而性残酷，
小怒辄黥人面，或投水火中。太祖常观诸子寝，李胡
缩项卧内曰：‘是必在诸子下’。又尝大寒，命三子采薪，
太宗不择而取，最先至人，皇王取其干者束而归。后
至李胡，取少而弃多。既至，袖手而立。太祖曰：‘长巧而
次成，少不及矣’。”

《义宗传》：义宗，名倍，小字图欲，太祖长子。幼聪敏好学。
神册元年春，立为皇太子。时太祖问侍臣曰：“受命之
君，当事天敬神，有大功德者，朕欲祀之何先？”皆以佛
对。太祖曰：“佛非中国教。”倍曰：“孔子大圣，万世所尊，宜
先。”太祖大悦，即建孔子庙。

《平王隆先传》：“隆先，字团隐。保宁之季，其子陈哥与渤
海官属谋杀其父，举兵作乱，上命轘裂于市。”

《耶律曷鲁传》：“曷鲁字控温，父偶思，遥辇时为本部夷
离菫。曷鲁其长子也。性质厚，在髫鬌与太祖游，从父
释鲁奇之曰：‘兴我家者，必二儿也’。”太祖既长，相与易
裘马为好。然曷鲁事太祖弥谨。会滑哥弑其父释鲁，
太祖顾曷鲁曰：滑哥弑父，料我必不能容，将反噬我。
今彼归罪台哂为解，我姑与之，是贼吾不忘也。自是
曷鲁常佩刀从太祖，以备不虞。居久之，曷鲁父偶思
病，召曷鲁曰：“阿保机神略天授，汝率诸弟赤心事之。”
已而太祖来问疾，偶思执其手曰：“尔命世奇才，吾儿
曷鲁者，他日可委以事，吾已谕之矣。”既而以诸子属
之。

《耶律孟简传》：“孟简性颖悟。六岁，父晨出猎，俾赋《晓天
星月》诗，孟简应声而成，父大奇之。”

《顺宗传》：“顺宗名濬，小字耶鲁斡，道宗长子，母宣懿皇
后萧氏。幼而能言，好学知书。道宗尝曰：‘此子聪慧，殆
天授欤’。六岁封梁王，明年从上猎，矢连发三中，上顾
左右曰：‘朕祖宗以来，骑射绝人，威震天下。是儿虽幼，
不坠其风。后遇十鹿，射获其九。帝喜，设宴。八岁立为
皇太子，太康元年兼领北南枢密院事。及母后被害’”，
太子有忧色。耶律乙辛、萧十三同谋构陷太子，帝信
之，幽太子于别室，以耶律燕哥鞫案太子具陈枉状
曰：“吾为储副，尚何所求？公当为我辨之。”燕哥乃乙辛之党，易其言为款伏，上大怒，废太子为庶人，将出，曰：
“我何罪？”至是，十三叱登车，遣卫士阖其扉，徙于上京，
囚圜堵中。乙辛寻遣达鲁撒八往害之。太子年方二
十，上京留守萧挞得以疾薨闻。上哀之，命有司葬龙
门山，欲召其妃，乙辛阴遣人杀之。州后知其冤，悔恨
无及，谥曰“昭怀太子”，以天子礼改葬玉峰山。乾统初，
追尊大孝顺圣皇帝，庙号顺宗，妃萧氏贞顺皇后。
《晋王敖卢斡传》：敖卢斡积有人望，内外归心。保大元
年，南军都统耶律余睹与其母文妃密谋立之，事觉，
余睹降金，文妃伏诛，敖卢斡实不与谋，免。二年，耶律
撒八等复谋立，不克。上知敖卢斡得人心，不忍加诛，
令缢杀之。或劝之亡，敖卢斡曰：“安忍为蕞尔之躯，而
失臣子之大节。”遂就死。闻者伤之。

《耶律乙辛传》：乙辛父迭剌，家贫服用不给。乙辛幼慧
黠，尝牧羊至日昃，迭剌视之，乙辛熟寝，迭剌触之觉，
乙辛怒曰：“何遽惊我？适梦人手执日月以食我，我已
食月，啖日方半而觉，惜不尽食之。”迭剌自是不令牧
羊。

《耶律隆运传》：隆运本姓韩，名德让，西南面招讨使匡
嗣之子也。赐姓名，代其父为上京留守，权知京事，甚
有声，寻复代父守南京，时人荣之。

《耶律蒲鲁传》：“蒲鲁字乃展，幼聪悟好学，为牌印郎君，
转通进。父庶箴，尝寄戒谕诗，蒲鲁答以赋，众称其典
雅。”

《韩延徽传》：延徽子德枢，德枢年甫十五，太宗见之，谓
延徽曰：“是儿卿家之福，朕国之宝，真英物也。”

《耶律信先传》：信先，兴宗以其父瑰引为刺血友。幼养
于宫，善骑射。重熙十八年，上问所欲，信先曰：“先臣瑰
引，与陛下分如同气，然不及王封，傥使蒙恩地下，臣
愿毕矣。”上曰：“此朕遗忘之过。”追封燕王。

《耶律唐古传》：“唐古，于越，屋质之庶子，重熙四年，乞勒
其父屋质功于石，帝命耶律庶成制文，勒石上京崇
孝寺。”

《耶律铎鲁斡传》：铎鲁斡退居乡里，子普古，为乌古部
节度使，遣人来迎。既至，见积委甚富，谓普古曰：“辞亲
入仕，当以裕国安民为事。枉道欺君，以苟货利，非吾
志也。”命驾而归。普古后为盗所杀。

《直鲁古传》：直鲁古，吐谷浑人。初太祖破吐谷浑，一骑
士弃橐反射不中而去，及追兵开橐视之，中得一婴
儿，即直鲁古也。因所俘者问其故，乃知射橐者，婴之
父也。世善医，虽马上视疾，亦知标本，意不欲子为人
所得，欲杀之耳。由是进于太祖，淳钦皇后收养之。长
亦能医，专事鍼灸。太宗时，以太医给侍，常撰脉诀鍼
《灸书》行于世。

《察割传》：“察割，明王安端之子，善骑射，貌恭而心狡。世
宗即位于镇阳，安端闻之，欲持两端。察割曰：‘太弟忌
刻，若果立，岂容我辈。永康王宽厚，且与刘哥相善，宜
往与计。安端即与刘哥谋归世宗。及和议成，以功封
泰宁王。会安端为西南面大详稳，察割佯为父恶，阴
遣人白于帝，即召之。既至上前泣诉不胜哀。帝悯之’”，
使领女《石烈》军，出入禁中，数被恩遇。屋质察其奸邪，
表列其状。帝曰：“察割舍父事我，可保无他。”屋质曰：“察
割于父既不孝，于君安能忠？”帝不纳。

《滑哥传》：“滑哥字斯懒，隋国王释鲁之子。性阴险，初烝
其父妾，惧事彰，与克萧台哂等共害其父，归咎台哂，
滑哥获免